Kedves Gábor!

Én amatőr szerkesztő vagyok, a multipoligonokhoz nem értek - lehet hogy nem jó helyre írtam a hozzászólásomat, ezért elnézést kérek :-)

Viszont továbbra is tévedésnek tartom a kaszói erdő ilyenfajta ábrázolását. Az erdő kezelőjének kötelessége a letermelt erdőrészt "felújítani". Sebtében belelapoztam a hatályos erdőtörvénybe, idézek belőle: 

2009. évi XXXVII. törvény
az erdőről, az erdő védelméről és az erdőgazdálkodásról
V. fejezet
51. § *  (1) Az erdő felújítása az erdő kitermelt vagy kipusztult faállományának újbóli létrehozására irányuló tevékenység. 
(2) Az erdő faállományát 
a) annak véghasználatát követően,
 […]
az erdőgazdálkodónak az e fejezetben foglaltak szerint […] fel kell újítania.
Forrás: https://net.jogtar.hu/jogszabaly?docid=a0900037.tv  - Wolters Kluwer - Minden jog fenntartva!

...azaz alapvetően 1-2 éven belül az adott területen újra facsemeték lesznek. Az erdő addig is erdő marad, nem lesz helyette szántó, parlag, stb. (Illetve az erdő nemcsak fából áll, különböző élőlények, organizmusok együttese :-)) Ráadásul a legtöbb vágásban visszahagynak magszóró "hagyásfákat" is, tapasztalatom szerint ez a kaszói erdőre is jellemző, így általában az sem mondható el, hogy az adott terület fa nélkül maradna.

Ha a szerkesztői felületen egy műholdképet állítok be háttérnek, azon világosan látszik hogy a tárgyalt erdő-multipoligon indokolatlan felszabdalásának köze sincs a valósághoz.

Mi a Börzsönyben az erdő-multipoligonra szerkesztünk az adott vágás helyére terület-elemeket, általában tarvágásnak, füves pusztának, bozótosnak jelölve. Véleményem szerint ez sokkal inkább megfelel a valóságnak, illetve ha az adott terület újraerdősül, az adott elemet könnyen el lehet távolítani.

Üdvözlettel, legjobbakat kívánva,

Levente